Redes vir reuse Jhb-treinongeluk bekendgemaakDipuo Peters, die minister van vervoer, Maandag tydens die mediakonferensie. Foto: Elmond Jiyane, GCIS “Die bevindinge van die ondersoek na die ongeluk is sistematies en sluit die volgende in: ŉ gebrek aan instandhouding, oneffektiewe kommunikasie, menslike foute en die ondoeltreffende toewysing van kapitale besteding,” het Peters gesê. Maroela Media het voorheen berig die ongeluk by die Denver-treinstasie in die suide van Johannesburg het plaasgevind toe een trein van agter teen ŉ ander gebots het. ŉ Veiligheidswag in een van die treine is in die ongeluk dood, terwyl die bestuurder van die ander trein tussen ŉ trein en ŉ muur vasgepen was. Sy het die ongeluk oorleef, maar herstel steeds van haar beserings, het Peters gesê. Peters het verduidelik dat albei treine die oggend by die Pretoria-stasie weg is, onderskeidelik om 06:00 en 06:15. Die eerste trein het kort daarna by seinnommer DN11 by die Denver-stasie stilgehou omdat die bestuurder nie duidelik kon sien wat op die sinjaal staan nie. ŉ Gevaarteken het die sinjaal glo blokkeer. Die treinbestuurder was nog besig om te probeer om die George Goch- gesentraliseerde verkeerskantoor te bereik toe die tweede trein van agter teen die stilstaande trein gebots het. Peters het gesê die spoorwegdiens in Suid-Afrika “moet heeltemal oorgedoen word” om te verseker dat passasiers ŉ effektiewe en veilige ervaring op treine kan hê. Volgens Peters het die Passasierspooragentskap (Prasa) ŉ R172 miljard-projek in 2013/14 van stapel gestuur om die spoorweë te moderniseer.